Šipoš, Michal, poslanec NR SR (2023-11-16):
Ďakujem veľmi pekne. Vážení členovia vlády, až dvaja, tak traja, tak až traja. Vážení členovia vlády, milé pani poslankyne, páni poslanci, občania vám vo voľbách vyjadrili podporu, lebo ste im niečo sľúbili. Oni vám uverili, že keď sa ujmete moci, tak to, čo ste sľúbili, splníte. Poverením viesť ministerstvá prezidentkou Slovenskej republiky ste sa ujali moci a žiadate parlament o dôveru, teraz je ten správny čas pripomenúť si najčastejšie predvolebné sľuby, vďaka ktorým vám ľudia dali svoj hlas. Ja si pomôžem takouto explicitnou pomôckou, aj keď nemôžem ju asi dlho ukazovať, ale potom si to môžte pozrieť (rečník ukázal predvolebný leták), najmä poslanci SMER-u, HLAS-u, a vy ste toho vážne nasľubovali hory-doly. Napríklad, čo pre vás strana HLAS urobí. Pomôžeme všetkým, ktorí to potrebujú. Základné sociálne istoty dáme priamo do ústavy. Zavedieme skutočný 13. dôchodok a ešte pred týmito Vianocami ho dôchodcom vyplatíme vo výške 640 eur. Rodiny dostanú rodinnú kartu so zľavami. Štát začne deťom šetriť, aby v dospelosti dostali štartovací balíček. Zabezpečíme nižšie ceny potravín a energií. Strategické podniky vrátime späť do rúk štátu, prijmeme rázne opatrenia pre lacné, dostupné a kvalitné potraviny. Ľudia kvôli vysokým hypotékam neprídu o strechu nad hlavou. Vybudujeme kvalitné a dostupné zdravotníctvo. Postavíme tri nové špičkové nemocnice a zmodernizujeme súčasné. Zabezpečíme Slovensku viac lekárov, sestier a zdravotníkov. Nedovolíme zavádzať poplatky v ambulanciách. Slovensko a ľudia budú na prvom mieste. No a teraz si poďme pozrieť niečo, čo sľubovala strana SMER a priamo Robert Fico, a ten hovoril, že vy im nevezmete nič, žiadne sociálne istoty, žiadne dávky nevezmete, keď budete vo vláde. Ešte ani nemáte získanú dôveru v parlamente a už je jasné, že beriete a kradnete dôchodcom rodičovský dôchodok, že čakacie lehoty, ktoré boli riadne zadefinované a schválené, ktoré už od 1. januára 2024 mali platiť, kde bolo jasne zadefinované, že keď človek má vážnu diagnózu, tak vie, že do určitého termínu bude zoperovaný a keď naše zdravotníctvo to nezvládne, tak môže ísť do akejkoľvek nemocnice v Európskej únii, tam ho zoperujú a poisťovne na Slovensku, zdravotné poisťovne tomuto človeku to preplatia. Toto beriete pacientom. Toto beriete ľuďom chorým, ktorí sú na Slovensku a ktorí mnohokrát čakajú na tú operáciu, aby prežili. Čo beriete ďalej, sú 2 % z príjmu fyzických osôb, kde sa mnohé organizácie, mnohé občianske združenia, ktoré pomáhajú deťom, pomáhajú zdravotne znevýhodneným ľuďom, pomáhajú rôznym krúžkom, ušľachtilým veciam, tak vy tieto peniaze tým bohumilým organizáciám beriete. No a samozrejme, Robert Fico slávne prezentoval pred voľbami takmer každý deň, na každej tlačovke, na každom videu, všade, kde to bolo možné, ako oni vyriešia hypotéky. Ako budú rázne zasahovať a už na prvej vláde, na prvej vláde prijmú rozhodnutie, kde znížia hypotekárne úvery a o tri percentuálne body. Ďalší predvolebný sľub Roberta Fica. Postavíte policajtov a vojakov na zelenej hranici s Maďarskom, a to každých 50 metrov, a zabezpečíte, aby sa tu už nedostal žiaden nelegálny migrant. No a potom, samozrejme, čo sa týka spravodlivosti, tak nebudete sa, samozrejme, mstiť za historicky najaktívnejšie vyšetrovanie korupcie na Slovensku. No a teraz si poďme povedať, aká je realita. Plný 13. dôchodok pre seniorov tento rok nebude. To je fakt. Plno policajtov a vojakov na zelenej hranici nie je, a to je tiež fakt. Nestoja nielenže každých 50 metrov, nestoja každých 100 metrov. Ani každých 1 000 metrov. Zelenú hranicu ste strážili od vymenovania vlády jednu noc. A čo sa týka tej pomsty alebo nepomsty, tu ste prejavili prevelením odchádzajúceho policajného prezidenta na obvodné oddelenie do Popradu. A jeho prvého viceprezidenta do Banskej Bystrice. Protizákonne, o čom už rozhodli aj súdy. Takto by som mohol pokračovať o vašich predvolebných sľuboch a o vašich skutkoch. Z doterajšieho pôsobenia vašej vlády sú zrejmé dve veci. Prvá, vaše skutky sú v rozpore s vašimi slovami a predvolebnými sľubmi a druhá, nedokážete splniť to, čo ste ľuďom sľúbili pred voľbami. Jednoducho ste ľudí podviedli. V programovom vyhlásení vlády, ktoré som si čítal, je mnoho floskúl, je mnoho neurčitkov, sú to vágne, mnohokrát fádne vety, ktoré vás k ničomu nezaväzujú. Ak by ste boli skutoční sociálni demokrati, ak by ste skutočne mysleli to, čo ste ľuďom pred voľbami sľubovali, tak tie vaše sľuby na tých bilbordoch, na tých tlačovkách, na tých snemoch, by ste si ich všetky zapísali do programového vyhlásenia vlády. A vtedy by som vás považoval, že to myslíte vážne. Vtedy by ste mohli hovoriť, že ste sociálni demokrati, že naozaj chcete pomáhať ľuďom. Lenže pre vás je programové vyhlásenie vlády len obyčajný zdrap papiera, len nejaká formalita, len aby to už zbehlo v tom parlamente. Aby sa už tí opoziční poslanci neprihlasovali. Už nech to zbehne. Veď o tom svedčí v podstate aj tá vaša účasť. Dvaja ministri vlády, ktorí chcú získať dôveru. Jednoducho po tom všetkom, čo ste od doby, kedy ste sa stali ministrami, do momentu, kedy ste si a chcete si vyžiadať dôveru vlády v parlamente, jednoducho musím konštatovať len jedno, že ste vláda klamárov a podvodníkov. Je mi to veľmi ľúto, že to takto musím povedať, ale na jasných faktoch, na jasných slovách a vašich sľuboch ste sa usvedčili sami. A preto dovoľte mi, aby som doplnil návrh uznesenia k programovému vyhláseniu vlády, keďže vnímam, že je nedostatočné, tak predkladám doplňujúci návrh. Môže vám znieť povedome, pretože je to doslovná kópia toho, čo ste vyčítali vy programovému vyhláseniu vlády v roku 2020. Teraz prečítam to doplnenie uznesenia Národnej rady Slovenskej republiky. Národná rada Slovenskej republiky k Programovému vyhláseniu vlády Slovenskej republiky a k žiadosti vlády o vyslovenie dôvery sa dopĺňa o časti C a D. C: Národná rada Slovenskej republiky vyslovuje vážne znepokojenie nad tým, nad nie adekvátnym zohľadnením predvolebných prísľubov občanom Slovenska v Programovom vyhlásení vlády Slovenskej republiky. D: Národná rada Slovenskej republiky 1. žiada vládu Slovenskej republiky zdržať sa úkonov smerujúcich k zrušeniu sociálnych opatrení prijatých v predchádzajúcom volebnom období; 2. žiada predsedu vlády Slovenskej republiky zdržať sa nedôveryhodných a deštruktívnych opatrení, ktoré destabilizujú a naštrbujú dôveru občanov Slovenskej republiky. Predtým som to riadne zdôvodnil. Ďakujem pekne. (Potlesk.)